open-index/open-wikipedia-markdown huggingface dataset:
Kalle Järvinen

**Kaarlo Verner ”Kalle” Järvinen** (27. maaliskuuta 1903 Jyväskylä – 25. elokuuta 1941 Koirinvaara, Soanlahti) oli suomalainen yleisurheilija. Hänen päälajinaan oli kuulantyöntö. Järvinen osallistui veljiensä Matin ja Akillesin tapaan Kesäolympialaisiin 1932, jääden kuulantyönnön virallisissa tuloksissa sijalle 12. Olympedia-nettisivuston mukaan tuolloin Tampereen Kisaveikkoja edustanut Järvinen oli 9:s, sillä Los Angelesin kisojen viralliseen raporttiin olivat sijoille 7–14 jääneiden tuloksiksi lipsahtaneet vain kolmannen kierroksen kaaret.

13. kesäkuuta 1927 Järvinen työnsi ensimmäisenä eurooppalaisena miehenä 15 metriä. Tampereella syntynyt tulos oli 15,17, jolla Järvinen on edelleen viimeisin suomalainen maailmantilaston ykkönen kuulassa. Uran toinen ja samalla viimeinen Suomen ennätys oli 15,92 syyskuun lopulla 1932. Matkaa päivän ikäiseen maailmanennätykseen oli 28 senttiä. Näin lähelle ME:tä ei kukaan kuulamies ole sittemmin päässyt. SM-tasolla Järvinen ylti hopealle 1926, 1927, 1929 ja 1931 sekä pronssille 1928. Jokaisen mitalin aikaan Järvinen edusti eri seuroja. Järvisen seuroja olivat Kouvolan Urheilijat, Turun Urheiluliitto, Viipurin Urheilijat, Helsingin Toverit, Jyväskylän Kisa-Toverit, Tampereen Kisaveikot, Jämsän Kisailijat, sekä viimeisenä seurana Porin Tarmo.

Kuulantyönnön ohella Järvinen kisaili muissakin lajeissa. Vuonna 1927 hän kolmiloikkasi 14,21 metriä. Kaksi vuotta myöhemmin syntyivät pituushyppytulos 682 ja kiekonheiton ennätys 43,55 metriä. Toisinaan Järvinen myös paini. 

## Armeija ja sota-aika
Kalle Järvinen suoritti asepalveluksensa vuosina 1922–1923. Hän oli saanut arestirangaistuksia juopumuksesta ja epäsotilaallisesta käyttäytymisestä. Tällaisista tekijöistä huolimatta hänet kelpuutettiin muutamaa vuotta myöhemmin kanta-aliupseeriksi.

Jatkosodassa alikersantti Järvinen kuului 10. Tienhoitokomppaniaan, jossa hänet opittiin tuntemaan hankalana ja äkkipikaisena luonteena. Tämä oli vaikuttamassa siihen, että hänet ampui oma palvelustoveri. Sekä tekijä että uhri olivat vahvasti juopuneita, ja Järvinen oli yrittänyt ampua asetelineestä tempaisemallaan kiväärillä, joka oli kuitenkin lataamaton. Järvisen surmannut sotamies tuomittiin kahdeksaksi vuodeksi kuritushuoneeseen. Kenttäsairaala ei suostunut ottamaan ruumista vastaan, mistä johtuen asetoverit hautasivat Järvisen Ruskealan multiin. Hautakivi on kuitenkin Tampereella Kalevankankaan hautausmaalla. 

## Muuta
Kalle Järvisen veljet Matti, Akilles ja Yrjö olivat myös urheilijoita. Matin laji oli keihäänheitto, Akilles tuli tunnetuksi kymmenottelijana ja Yrjö myös keihäänheittäjänä. Veljesten isä oli Verner Järvinen, joka oli myös oman aikansa huippu-urheilija. Akilles kuoli niin ikään toisen maailmansodan aikaan lento-onnettomuudessa 7. maaliskuuta 1943.

## Lähteet
Fluent Progress

**Fluent Progress RT Oy** (vuosina 2015–2016 **Softroi Oy**) on suomalainen teknologiayritys, joka on erikoistunut katujen ja teiden sekä liikunta- ja virkistyspaikkojen toiminnanohjaukseen ja omaisuudenhallintaan. Fluentin fyysinen toimipiste sijaitsee Joensuussa. Yrityksen liikevaihto on noin 1,5&nbsp;miljoonaa euroa vuodessa. Fluentin toimitusjohtaja on Risto Jalovaara. Yrityksen hallitukseen kuuluvat Matti Kurki (puheenjohtaja), Risto Jalovaara ja Timo Kohtamäki.

## Historia

Fluent perustettiin heinäkuussa 2015 nimellä Softroi Oy eriyttämällä järjestelmätoimittaja FastROI Oy:stä. Fastroin infrapalvelujen liiketoiminta siirtyi kokonaisuudessaan Fluentille.

## Tuotteet

Fluent tuottaa ratkaisuja liikkuvan työn ohjaukseen, prosessien digitalisointiin ja raportointiin.

Yrityksen tunnetuin tuote on Fluent Kunto, joka on paikkatietoa hyödyntävä kunnossapito-ohjelmisto katujen ja teiden kunnossapitoon sekä infraomaisuuden hallintaan. Tuote on aikaisemmin tunnettu nimellä Softroi Kunto ja FastROI Kunto. 

Lisäksi yrityksen tuotteisiin kuuluu kartta- ja paikkatietopalvelu Fluent Outdoors, joka näyttää liikuntapaikat, reitit, nähtävyydet ja matkailukohteet sekä niiden ajantasaiset kunnossapitotiedot kartalla.

## Asiakkaat

Yrityksen asiakkaat toimivat teiden kunnossapidossa, kiinteistöhuollossa, puhtaanapidossa sekä rakennusteollisuudessa.

## Lähteet

## Aiheesta muualla

* Fluentin verkkosivusto
Porsche Supercup -kausi 2016

**Porsche [[Mobil 1]] Supercup -kausi 2016** oli Porsche Supercup -sarjan 24. kausi. Kauden kilpailut ajettiin Formula 1 -sarjan kisaviikonloppujen yhteydessä. Kausi alkoi 15. toukokuuta Espanjan Barcelonassa ja päättyi 23. lokakuuta  Texasin Austinissa.

Sarjan mestaruuden vei saksalainen Sven Müller. Toiseksi sijoittui italialainen Matteo Cairoli ja kolmanneksi ranskalainen Mathieu Jaminet.

## Tallit ja kuljettajat

## Kilpailukalenteri

## Lähteet
Juan Carlos Unzué

**Juan Carlos Unzué** (s. 22. huhtikuuta 1967) on espanjalainen jalkapallovalmentaja ja entinen maalivahti.

## Ura pelaajana

Unzué hankki jalkapalloilijan kannuksensa CA Osasunassa, jota hän edusti jo juniorivuosinaan. Maalivahtina pelannut Unzué nousi seuran edustusmiehistöön kaudella 1986/87, mutta oli kakkosmaalivahdin roolissa. Hän siirtyi vuonna 1988 suurseura FC Barcelonaan, jossa oli lähinnä Andoni Zubizarretan varamiehenä. Läpimurtonsa Unzué teki Sevillassa, jossa hän nappasi ykkösmaalivahdin paikan haltuunsa siirryttyään seuraan kaudeksi 1990/91. Hän pelasi viisi kautta Sevillan ykkösmaalivahtina liigassa. Seuran pudottua Segundaan keväällä 1997 Unzué jätti seuran ja siirtyi CD Tenerifeen, josta hän siirtyi kahden kauden jälkeen Real Oviedoon. Unzué pelasi kahden Oviedo-kautensa aikana vain Espanjan cupissa, ja kesällä 2001 hän jätti seuran palaten Osasunaan. Hän pelasi kauden 2001/02 seuran ykkösmaalivahtina. Unzué lopetti pelaajauransa vuonna 2003.

## Ura valmentajana

Pelaajauransa jälkeen Unzué palasi FC Barcelonan organisaatioon aloittaen kesällä 2003 seuran maalivahtivalmentajana. Hän työskenteli *Blaugranassa* seitsemän vuotta Frank Rijkaardin ja Josep Guardiolan valmennustiimeissä, kunnes kesällä 2010 nousi CD Numancian päävalmentajaksi. Unzuén alaisuudessa Numancia sijoittui Segundassa kymmenenneksi kaudella 2010/11. Hän palasi kauden jälkeen takaisin Barcelonaan maalivahtivalmentajaksi.

Kesällä 2012 Unzuésta tuli Racing de Santanderin päävalmentaja. Joukkue kuitenkin purki Unzuén sopimuksen jo elokuussa muutama päivä ennen kauden alkua taloudellisten vaikeuksien vuoksi.

Kesällä 2013 Unzué jatkoi uraansa Luis Enriquen apulaisvalmentajana Celta Vigossa. Hyvän kauden jälkeen hän siirtyi Enriquen perässä FC Barcelonan apulaisvalmentajaksi. Barcelonassa Enrique ja Unzué luotsasivat joukkueensa kolmen kauden aikana kahteen liigamestaruuteen, kolmesti Espanjan cupin voittajaksi sekä debyyttikaudellaan Mestarien liigan voittoon. Kauden 2016/17 jälkeen Enrique ja Unzué jättivät Barcelonan. Toukokuun lopussa 2017 vahvistettiin, että Unzué palaa kaudeksi 2017/18 Celta Vigon organisaatioon seuran uutena päävalmentajana.

## Lähteet
Ammoniumheptamolybdaatti

**Ammoniumheptamolybdaatti** ((NH4)6Mo7O24) on ammonium- ja heptamolybdaatti-ionien muodostama epäorgaaninen ioniyhdiste. Yhdistettä käytetään muun muassa korroosionestoaineena, muiden molybdeeniyhdisteiden valmistamiseen, katalyyttinä ja analyyttisenä reagenssina.

## Ominaisuudet
Huoneenlämpötilassa ammoniumheptamolybdaatti on valkoista tai hieman kellertävää tai vihertävää kiteistä ainetta. Yhdiste liukenee veteen sekä happo- ja emäsliuoksiin. Kuumennettaessa ammoniumheptamolybdaattia se hajoaa ammoniakiksi, molybdeenitrioksidiksi ja vedeksi. Ammoniumheptamolybdaatilla on kidevedelliset muodot dihydraatti ((NH4)6Mo7O24·2H2O) ja tetrahydraatti ((NH4)6Mo7O24·4H2O).

## Valmistus ja käyttö
Ammoniumheptamolybdaattia voidaan valmistaa liuottamalla molybdeenitrioksidia ammoniakin vesiliuokseen ja kiteyttämällä muodostunut suola.

Ammoniumheptamolybdaattia voidaan käyttää vesiliukoisena ammoniumsuolana muun muassa lannoitteissa, fosfaattien, silikaattien ja arsenaattien pitoisuuden määrittämiseen sekä katalyyttinä ja katalyyttien valmistuksessa. Lisäksi yhdistettä käytetään korroosionestoaineena, lasitteiden ja emalien valmistuksessa, alkaloidien saostamiseen ja palonestoaineena.

## Lähteet
Samuel Lizelius

**Samuel Lizelius** (5. marraskuuta 1755 Pöytyä – 14. toukokuuta 1830 Ristiina) oli Ristiinan kirkkoherra ja Suomen ensimmäisten aikakauslehtien toimittaja.

Samuel Lizeliuksen isä oli Pöytyän ja Mynämäen kirkkoherra ja ensimmäisen suomenkielisen sanomalehden toimittaja Anders Lizelius. Samuel valmistui ylioppilaaksi vuonna 1772 ja opiskeli sen jälkeen Turun akatemiassa. Vuonna 1778 hän muutti Tukholmaan.

Lizelius oli mahdollisesti Suomen ensimmäisen aikakauslehden, vuonna 1782 ilmestyneen *[[Om Konsten at rätt behaga]]n* toimittaja. Seuraavana vuonna hän toimitti *[[Angenäma Sjelfswåld]]* -nimistä lehteä. Noihin aikoihin Lizelius lienee saanut valmiiksi myös opintonsa, sillä kesällä 1784 hän toimi isänsä sijaisena Mynämäellä ja seuraavana syksynä hänet nimitettiin Turun jalkaväkirykmentin saarnaajaksi.

Vuonna 1789 Lizelius nimitettiin Ristiinan kirkkoherran virkaan. Riitaisana ja omavaltaisena hän joutui pian seurakuntalaisten ja tuomiokapitulin epäsuosioon. Lukuisten valitusten ja huomautusten jälkeen Lizelius pantiin viralta vuonna 1815. Loput elämäänsä hän vietti maatilallaan Ristiinan Mieluanniemellä.

## Lähteet

## Aiheesta muualla
* Gulin, Lennart. *Ristiinan kirkkoherra Samuel Lizelius: ajankuvaus seurakuntaelämästä Savossa 1700-1800-lukujen vaihteessa*. Omakustanne, 1993.
Jonathan Moss

**Jonathan Moss** (s. 18. lokakuuta 1970 Sunderland) on englantilainen jalkapalloerotuomari. Hän on tuominnut Englannin valioliigassa vuodesta 2011 alkaen. Siviiliammatiltaan Moss on rehtori.

The Football Leaguessa Moss teki debyyttinsä jo kaudella 2005–2006. Englannin valioliigassa hän teki debyyttinsä tammikuussa 2011. Vuonna 2015 hän tuomitsi FA Cupin finaalin Arsenalin ja Aston Villan välillä. Hän on tuominnut myös kaksi FA Youth Cupin finaalia. 

Moss sai osakseen paljon kritiikkiä huhtikuussa 2016 Leicester Cityn ja West Ham Unitedin välisessä Englannin valioliigan ottelussa. Hän tuomitsi otteluissa kevyin perustein Leicesterin Jamie Vardylle ulosajon sekä yhden rangaistuspotkun kummallekin joukkueelle.

## Lähteet
Samu Volotinen

**Samu Volotinen** (s. 26. elokuuta 1998 Vantaa) on suomalainen jalkapallomaalivahti, joka edustaa Ykkösessä pelaavaa IF Gnistania.

Volotinen on Vantaan Jalkapalloseuran kasvatti. Hän siirtyi seurasta vuonna 2015 PK-35 Vantaan riveihin ja oli 27 Ykkösen ottelussa vaihtopenkillä PK-35:n noustessa Veikkausliigaan. Volotinen teki veikkausliigadebyyttinsä huhtikuussa 2016 tultuaan kentälle Lucas Kaufmannin tilalle Daniel Kollarin saatua punaisen kortin. Kaudeksi 2017 Volotinen siirtyi VPS:n riveihin, jossa ensimmäisellä kaudella kertyi tilille kuitenkin vain kaksi liigaottelua. Toisella kaudella 2018 Volotinen teki läpimurtonsa Veikkausliigassa pitäen maalinsa puhtaana kuusi kertaa 20 ottelussa. Tammikuussa 2019 Volotinen siirtyi Bosnia ja Hertsegovinan Valioliigaan Celik Zenicaan, mutta ei onnistunut nousemaan ykkösmaalivahdiksi ja matka jatkui kesällä 2019 Kyproksen liigaan Apollon Limassolin riveihin. Kyproksellakaan Volotinen ei onnistunut saamaan tililleen virallisia otteluita ja hän palasi Suomeen Ykkösessä pelaavaan IF Gnistaniin kaudeksi 2021. Volotinen jatkoi sopimustaan joulukuussa 2021 kattamaan myös kauden 2022.

Volotinen on pelannut kaksi ottelua Suomen alle 17-vuotiaiden jalkapallomaajoukkueessa.

## Lähteet
Saksalaissaatavat

**Saksalaissaatavat** on Suomen sotakorvauksiin Neuvostoliitolle liittyvä noin kuuden miljardin markan erä. Neuvostoliitto edellytti Suomen epäsuorasti korvaavan Saksan sille toisessa maailmansodassa aiheuttamia menetyksiä siten, että Suomen oli maksettava Neuvostoliitolle Suomessa olevan saksalaisen omaisuuden ja Saksalla Suomelta olevien saatavien arvo.

Saksalaissaatavia kuitattiin luovuttamalla panssarilaiva ''Väinämöinen'' sekä Leningradissa ja Tallinnassa olevia suomalaisomisteisia kiinteistöjä. Lisäksi Suomi rakennutti Neuvostoliitolle uuden lähetystötalon Helsinkiin ja toimitti Porkkalan vuokra-alueen joukoille tarvikkeita. Saksalaissaataviin sisällytettiin myös Jäniskosken voimalaitos.

## Katso myös
* Suomalaiset internointileirit toisen maailmansodan jälkeen 

## Lähteet
Első Emelet

**Első Emelet** on unkarilainen popyhtye, jonka perustivat vuonna 1982 Solaris- ja Logobó-yhtyeiden entiset jäsenet. Yhtye on julkaissut 10 studioalbumia, joista tunnetuin on Unkarissa platinaa myynyt *Kis generáció* (1990).
Charlotte Dawson

**Charlotte Dawson** (8. huhtikuuta 1966 – 22. helmikuuta 2014 Sydney, Australia) oli uusiseelantilaissyntyinen televisiopersoona. Hän tuli tunnetuksi muun muassa yhtenä *[[Australian huippumalli haussa]]* -ohjelman tuomareista vuosina 2007–2013. Masennuksesta kärsinyt Dawson teki itsemurhan 47-vuotiaana.

Dawson syntyi Uudessa-Seelannissa, ja hänet adoptoitiin vauvana. Vuosi adoption jälkeen adoptioisä kuoli sydänkohtaukseen. Koulunkäyntinsä lopetettuaan Dawson aikoi ryhtyä sihteeriksi mutta pääsikin malliksi. Hän teki 1980-luvulla mallin töitä kansainvälisesti ja muutti Australiaan Sydneyyn. Vuosituhannen vaihteessa hän oli lyhyen aikaa naimisissa australialaisen olympiauimarin Scott Millerin kanssa.

Mallin töiden jälkeen Dawson työskenteli muotitoimittajana australialaisen Nine Networkin *Today Show'ssa*, minkä lisäksi hän teki töitä *Women's Day-* ja *New Idea* -lehdissä sekä Ten- ja Seven-televisioyhtiöissä. Vuosina 2007–2013 hän oli yksi tuomareista tositeleviosarjassa *Australian huippumalli haussa*.

Vuoden 2012 elokuussa Dawson joutui sairaalaan yritettyään itsemurhaa. Hän oli joutunut Twitter-viestipalvelussa häirinnän kohteeksi; jotkut kommentoijat olivat kehottaneet häntä tappamaan itsensä. Itsemurhayrityksen jälkeen Dawson kertoi avoimesti mielenterveysongelmistaan, ja hän kampanjoi kiusaamista vastaan. 22. helmikuuta 2014 hänet löydettiin itsemurhan tehneenä asunnostaan Sydneyssä.

## Lähteet

## Aiheesta muualla
Soúnio

**Soúnio** (), antiikin **Sunion** ( tai *Sounion*), on niemi Attikan eteläkärjessä Kreikassa. Niemessä sijaitsi antiikin aikana Sunionin demos, joka tunnetaan ennen kaikkea Poseidonin temppelistään. Niemi ja sen arkeologinen alue sijaitsevat Lavreotikín kunnassa. Niemenkärjen lähellä sijaitseva metsäalue muodostaa kansallispuiston nimellä **Soúnion kansallismetsä** (Εθνικός Δρυμός Σουνίου, *Ethnikós Drymós Souníou*).

## Maantiede

Soúnion niemi sijaitsee Attikan kaakkoiskärjessä noin 69 kilometriä kaakkoon Ateenan keskustasta. Se työntyy Egeanmereen ja sen länsipuolelle jää Saroninlahti. Niemen edustalla sen eteläpuolella sijaitsee Pátrokloksen saari ja itäpuolella Makrónisos. Soúnion niemi on eteläisin niin kutsutun Ateenan Rivieran eli kaupungin eteläpuolisen turistirannikon kohteista.

Soúnion vuonna 1974 suojellun kansallismetsän koko on  hehtaaria. Sen alue sijaitsee niemenkärjestä pohjoiseen.

## Historia ja nähtävyydet

Sunionin Poseidonin pyhäkköalue perustettiin noin vuonna 700 eaa. Vuonna 490 eaa. pyhäkköalueelle alettiin rakentaa varhaisempaa Poseidonin temppeliä. Se kuitenkin tuhoutui persialaisten hyökkäyksessä vuonna 480 eaa. Nykyisin paikalla oleva Poseidonin temppeli rakennettiin noin vuonna 444 eaa. Temppeli on suhteellisen hyvin säilynyt, ja se on suosittu päiväretkikohde Ateenasta erityisesti auringonlaskun aikaan.

Poseidonin temppelin lisäksi niemen nähtävyyksiin kuuluvat Athenen temppelin, stoan eli pylväshallin sekä muun muassa niemen linnoitteiden rauniot.

## Lähteet

## Aiheesta muualla
Athenen temppeli (Sunion)

**Athenen temppeli** oli antiikin aikainen Athene Suniakselle omistettu kreikkalainen temppeli Sunionin demoksessa Sunionin (nyk. Soúnio) niemellä Attikassa Kreikassa. Se sijaitsi alueen tunnettumman Poseidonin temppelin pohjoispuolella.

## Historia

Athenen temppeli rakennettiin klassisella kaudella noin vuonna 470–450 eaa. Se rakennettiin samalla pyhäkköalueella sijainneen varhaisemman, noin vuonna 600–550 eaa. rakennetun temppelin viereen. Osa temppelin rakenteista siirrettiin Ateenan Agoralle keisari Augustuksen aikana ensimmäisellä vuosisadalla jaa. ja käytettiin siellä uuden temppelin rakentamiseen. Kyseessä oli ilmeisesti Agoran niin kutsuttu Kaakkoistemppeli, joka saattoi myös olla omistettu Athenelle.

## Rakennus

Athenen temppeli edusti joonialaista tyyliä ja se oli tehty paikallisesta siniharmaasta marmorista. Temppeli oli arkkitehtuuriltaan normaaleista kreikkalaisista temppeleistä poikkeava. Se koostui naoksesta eli cellasta sekä sitä pelkästään itä- ja eteläsivuilla reunustaneesta L-kirjaimen muotoisesta pylväiköstä, joka oli myöhempi lisäys. Temppelin naos avautui itään ja sen koko oli noin 16,4 × 11,6 metriä. Sen sisällä kattoa tukemassa oli neljä pylvästä. Länsipäässä oli jalustalla ollut Athenen kulttikuva. Temppelin itäisen pylväikön koko oli noin 14,6 × 2,9 metriä ja siinä oli 10 pylvästä. Eteläisen pylväikön koko oli noin 19,2 × 3,2 metriä ja siinä oli 12 pylvästä.

Temppeliä ympäröi temenos-alue, jonka koko oli noin 350 neliömetriä, sekä muuri. Muuri oli rakennettu noin vuonna 600–500 eaa., toisin sanoen se oli Sunionin Poseidonin temenosta vanhempi. Temppelin koillispuolelta on löydetty myös paikan vanhemman, pienemmän Athenen temppelin rauniot. Sen naoksen koko oli noin 6,8 × 5 metriä.

Athenen temppelin parhaiten säilyneet rakenneosat ovat Antiikin Agoran museossa sekä Kansallisessa arkeologisessa museossa Ateenassa.

## Lähteet
Kravica (vesiputous)

**Kravica** (usein virheellisesti *Kravice*) on suuri travertiiniputous Trebižat-joessa, Bosnia ja Hertsegovinassa. Vesiputous sijaitsee Hertsegovinan karstimaa-alueella, Študencin kylässä, 10 kilometriä etelään Ljubuškista ja 40 kilometriä Mostarista. Kravica on noin 28 metriä korkea ja putouksen juurella sijaitsevan järven säde 120 metriä. Kesäisin Kravican putous on suosittu uimapaikka.
LASB

**LASB** on Kanta- ja Päijät-Hämeessä toimiva salibandyseura, joka perustettiin 18. huhtikuuta 2016 Lammin Salibandyn (LaSB), Kosken Dynamon junioritoiminnan ja Hollolan Urheilijat -46:n salibandyjaoston fuusioituessa. LASBin miesten edustusjoukkue pelaa salibandyliigan kotiottelunsa Lahdessa (LASB edustus ry on rekisteröity Lahteen), mutta junioritoiminta jatkaa toimintaansa niin Lammilla, Hämeenkoskella kuin Hollolassakin. Elokuussa 2018 seurassa oli 486 lisenssipelaajaa.

## Lähteet
CaptainSparklez

**CaptainSparklez** (oik. **Jordan Maron**, 10. helmikuuta 1992 Los Angeles) on yhdysvaltalainen videopelejä pelaava ja englannin kielellä niitä kommentoiva tubettaja.

Jordan on erikoistunut *[[Minecraft]]in*, muiden sandbox- ja toimintapelien pelaamiseen, joskin nykyään hänen pelirepertuaarinsa on laajentunut. Hänen kanavansa on tunnettu ympäri maailman, ja hänellä oli elokuussa 2019 yli kymmenen miljoonaa tilaajaa. Nykyään Maron tekee Reddit-videoita, joissa hän kommentoi julkaisuja.
Fritz Wiik

**Fritz Werner Wiik** (11. maaliskuuta 1871 Viipuri – 23. elokuuta 1943 Helsinki) oli suomalainen asianajaja ja liikejuristi.

Wiikin vanhemmat olivat raatimies Karl Johan Wiik ja Fanny Theresia Gyllenberg, o.s. Holstius. Hän pääsi ylioppilaaksi Viipurin lyseosta 1891 ja suoritti yleisen oikeustutkinnon Helsingin yliopistossa 1896. Wiik sai varatuomarin arvon 1898.

Wiik toimi asianajajana ja liikejuristina Viipurissa. Hän toimi venäläisten liikemiesten asiamiehenä Suomessa, ja hän oli myös Ranskan varakonsuli Viipurissa.

Toimittaja Martti Backmanin, jonka isoisä Fritz Wiik on, dokumenttiaineistoon perustuvassa romaanissa *Harriet ja Olof – Rakkaus ja kuolema Viipurissa 1918* (Gummerus 1918) kuvataan Wiik tutkimassa vuonna 1918 Suomen sisällissodan loppuvaiheessa tapahtuneita jääkärimajuri Olof Laguksen surmaamista sekä noin 400 venäläisen siviilin joukkoteloitusta Viipurin valtauksen jälkeen.

Wiik rakennutti Ruokolahdelle Saimaan rannalle jugendtyylisen viipurilaisen arkkitehti Axel Gyldénin suunnitteleman Rantalinna-nimisen kolmikerroksisen huvilan, joka valmistui vuonna 1912. Hän myi huvilan vuonna 1917 Romanovin sukuun kuuluneelle prinssi Alexandr von Oldenburgille (1844–1932), joka asui huvilassa vuodesta 1918 alkaen vakinaisesti, kunnes muutti 1929 Ranskaan.

Fritz Wiik oli naimisissa Ulla Ingeborg Henellin kanssa.

## Lähteet
Thomas Gipson

**Thomas Allen Gipson III** (s. 11. tammikuuta 1993 Dallas, Texas) on yhdysvaltalainen koripalloilija, pelipaikaltaan sentteri.

## Pelaajaura

Gipson pelasi vuodet 2011–2015 Kansas State Universityn joukkueessa. Hän oli yliopistonsa 26:s tuhanteen NCAA-pisteeseen yltänyt pelaaja. Valmistuttuaan yliopistosta hyvien koripalloesitysten jälkeen NBA:sta ja eurooppalaisista ammattilaiskentistä kiinnostunut Gipson kiinnitti myös amerikkalaisen jalkapallon NFL-joukkueiden huomion. Hän harjoitteli keväällä 2015 Green Bay Packersin joukkueessa, mutta luopui ajatuksesta lajin parissa lyhyen kokeilun jälkeen: NFL-tasolle nouseminen olisi vaatinut Gipsonin mukaan jopa kahden vuoden työn.

Syyskuussa 2015 Gipson siirtyi koripalloammattilaiseksi Eurooppaan tehtyään Suomen pääsarjajoukkue Kouvojen kanssa yksivuotisen sopimuksen. Gipson pelasi runkosarjan 14,1 pisteen, 8,3 levypallon ja 1,5 korisyötön keskiarvoilla ja oli 57,8 prosentin tarkkuudellaan sajan yhdeksänneksi tarkin kahden pisteen korien heittäjä. Levypalloissa Gipsonin keskiarvo oli sarjan kahdeksanneksi korkein ja hyökkäyslevypalloissa (2,9) neljänneksi korkein. Parhaimmillaan Gipson teki yksittäisen runkosarjaottelun ennätyksikseen 23 pistettä ja 15 levypalloa. Hän ylsi 15 levypalloon myös ensimmäisessä puolivälieräottelussa Salon Vilpasta vastaan. Runkosarjassa kolmanneksi sijoittunut Kouvot voitti Vilppaan vasta viiden pelatun ottelun jälkeen.

Kouvot eteni loppuotteluihin, joissa se kohtasi Tampereen Pyrinnön. Hieman ennen neljännen loppuottelun puoliaikaa Tampereella Gipson ajettiin ulos kentältä tämän potkaistua jalkoihinsa virheen arvoisesti takertunutta Joonas Cavénia. Kouvot voitti Suomen mestaruuden 4–1-otteluvoitoin.

Suomen-kauden päätyttyä toukokuussa Gipson siirtyi meksikolaiseen Trigueros de Ciudad Obregóniin. Syyskuussa 2016 hän siirtyi ranskalaiseen pääsarjajoukkue Élan Chaloniin.

## Pelityyli ja ominaisuudet

Gipson painaa noin 120 kilogrammaa, mutta hänen rasvaprosenttinsa on matala. Gipson on tämän johdosta verrattain vahva pelaaja. Hän on myös hyvä puolimatkan hyppyheitoissa. Gipsonin on kerrottu pystyvän myös tekemään koreja korin alta selkä korille päin. Koostaan huolimatta Gipson liikkuu suhteellisen hyvin ja nopeasti.

## Lähteet
* Thomas Gipson III  Suomen Koripalloliitto
* Thomas Gipson Stats College Basketball at Sports-Reference.com 
* Bio for Thomas Gipson III  KSU Wildcats 

### Viitteet
AMD 700 -piirisarja

**AMD 700 -piirisarja** on AMD:n vuonna 2007 julkaisema piirisarja Phenom-, Athlon-, Sempron- ja Turion-suorittimille. Piirisarjan emolevyistä valta­osa julkaistiin vuonna 2007 ja loput vuonna 2008. Piirisarjan lippulaiva­tuotteet julkaistiin tukemaan Phenom- ja Phenom 2 -suorittimia. Piirisarjan ominaisuuksiin kuuluu Crossfire-tuki.
Madden NFL 08

**Madden NFL 08** on vuonna 2007 julkaistu amerikkalainen jalkapallo -aiheinen videopeli. Pelin kehitti EA Tiburon ja julkaisi EA Sports. Se julkaistiin yhdelletoista pelialustalle, muun muassa PlayStation 2:lle, PlayStation 3:lle, Xbox 360:lle, Wiille ja Microsoft Windowsille. Pelin kansikuvaksi valittiin Tennessee Titansin Vince Young. Pelissä on mukana viimeistä kertaa NFL Europa seuroja. Peli on myös viimeinen Microsoft Windowsille julkaistu Madden-peli ja viimeinen Pohjois-Amerikassa julkaistu Nintendo GameCube -peli

## Arvostelu
GameRankings ja Metacritic laskivat eri pelinarvostelijoilta keskimääräisiksi arvosanoiksi päälle 70 prosenttia sadasta. Kahdella pelialustolla PlayStation 3 ja Xbox 360 saivat arvosanaksi keskimäärin 81 prosenttia sadasta. Näistä Xbox 360 sai Metacriticin mukaan 85 prosenttia. Heikoimmat arvostelut sai Nintendo DS -versio, joka keräsi 72 prosenttia.

## Lähteet
Quantum Rider

__NOTOC__
**Quantum Rider** on rockyhtye Larry and the Lefthandedin toinen studioalbumi. Se julkaistiin vuonna 1998 levymerkillä Texicalli Records.

## Kappaleet
#
#
#
#
#
#
#
#
#
#

## Kokoonpano

### Yhtye
* T.A. Kaukolampi – basso, laulu, koskettimet
* Vilunki 3000 – koskettimet
* Larry Guitar – kitara, basso
* H. Anttilainen – rummut, taustalaulu

### Tuotanto
* Janne Haavisto – tuottaja, äänittäjä, miksaaja
* Speedy Saarinen – äänittäjä (Finnvox)
* Pauli Saastamoinen – masteroija
* SpeedShop Graphics – design

## Arvostelut
* Musikexpress.de: 

## Lähteet

## Aiheesta muualla
* ''Quantum Rider'' finnmusic.net -sivustolla
* ''Quantum Rider'' discogs.com -sivustolla
John Caesar

**John Caesar**, myös **Black Caesar**, (1763 Madagaskar – 15. helmikuuta 1796 Strathfield, Australia) oli afrikkalaista alkuperää oleva rikollinen ja ensimmäinen australialainen bushranger.

## Elämäkerta
Caesar työskenteli vuonna 1786 palvelijana St Paulin seurakunnassa Deptfordissa, Englannissa. 13. maaliskuuta samana vuonna hän jäi kiinni varkaudesta, varastettuaan 12£ eräästä asunnosta. Hänet tuomittiin 7 vuodeksi vankeuteen Australian rangaistussiirtolassa. Hänet laivattiin 6. tammikuuta 1787, ja laiva saavutti määränpäänsä Botany Bayn 19. tammikuuta 1788.

29. huhtikuuta 1789 Caesar jäi uudemman kerran kiinni varkaudesta, jonka seurauksena oikeus tuomitsi hänet elinikäiseen elämään Australiassa. Neljätoista päivää tuomion jälkeen hän varasti itselleen aseistusta ja pakeni erämaahan. Kesäkuun kuudentena Caesar jäi kuitenkin kiinni, jonka jälkeen hänet kuljetettiin raudoissa Garden Islandille.

22. joulukuuta Caesar, joka nyt sai työskennellä ilman rautoja, karkasi saarelta varastaen kanootin sekä aseen. Ryöstelemällä uudisasukkaita ja aboriginaaleja elämä osoittautui kuitenkin hankalaksi, ja Caesar palasi rangaistussiirtolaan 31. tammikuuta 1790, aboriginaalien keihäiden haavoittamana. Maaliskuun 4. 1790 Caesar lähetettiin Norfolkinsaarelle, jossa hän sai joitakin vapauksia. Tammikuussa 1792 hänelle annettiin eekkeri maata viljelykäyttöön, ja hänet määrättiin työskentelemään kolmena päivänä viikossa. Caesar sai lapsen 4. maaliskuuta 1972 yhdessä rangaistussiirtolassa rangaistusta kärsivän Anne Powerin kanssa. Vuonna 1793 Caesar kuitenkin siirtyi Port Jacksoniin, jättäen taakseen lapsensa ja tämän äidin.

1795 Botany Bayssa hän joutui joukkionsa kanssa Pemulwuyn johtamien aboriginaalien hyökkäyksen kohteeksi, jota seuranneessa taistelussa Caesar haavoitti aboriginaalijohtajaa. Joulukuussa 1795 Caesar pakeni viimeisen kerran, johtaen joukon kulkureita Port Jacksonin alueelle. Hänen päästään luvattiin viiden gallonan viinapalkkio 29. tammikuuta 1796. Caesarin elämä päättyi 15. helmikuuta 1796, kun John Wimbow ampui hänet Libery Plainseilla, Strathfieldin alueella.

## Lähteet
Crassigyrinus

**Crassigyrinus** on sukupuuttoon kuollut sammakkoeläinten suku, johon kuului yksi laji, *Crassigyrinus scoticus*. Se eli täysin vedessä, sillä sen pienet raajaat tekivät maalla liikkumisesta mahdotonta. *Crassigyrinus* uiskenteli kiemurtelevin liikkein Pohjois-Euroopan rehevissä lammissa, napsien suuhunsa kaloja ja pienempiä sammakkoeläimiä. Se oli suuri ja vahva peto, ja kasvoi jopa 2 metriä pitkäksi. Sen suuressa suussa oli kaksi riviä teräviä hampaita. *Crassigyrinus* saattoi suurten silmiensä ansiosta saalistamaan myös sameissa vesissä sekä öisin.

*Crassigyrunuksen* fossiilit tulevat muutamalta alueelta Skotlannista. Lisäksi samankaltaisesta eläimestä tulevia fossiileja on löydetty Greeristä, Etelä-Carolinasta.

*Crassigyrinuksen* kallo tunnetaan kolmesta kokonaisesta sekä useista epätäydellisistä yksilöistä, mutta eläimen tarkka luokittelu on epäselvä. Leuan luissa on kiinnekohdat vahvoille lihaksille ja suulaki oli hyvin samanlainen kuin keuhkokaloilla, mutta kantaa suvulle ominaisia suuria hampaita.

## Lähteet
*
### Viitteet

## Aiheesta muualla
* Tree of Life: Crassigyrinus
Diabolika

__NOTOC__
**Diabolika** on rockyhtye Larry and the Lefthandedin esikoisalbumi. Se julkaistiin vuonna 1996 levymerkillä Texicalli Records.

## Kappaleet
#
#
#
#
#
#
#
#
#
#
#
#
#

## Kokoonpano
* T.A. Kaukolampi – laulu, bassokitara
* Vilunki 3000 – kosketinsoittimet
* H. Anttilainen – rummut
* Larry Guitar – sähkökitara

### Vierailijat
* Janne Haavisto – perkussiiviset efektit (kappaleet 3 ja 13), tablarummut (kappaleet 1 ja 5), marakassit (kappale 8), echoplex (kappale 7)
* S & M Horne – voihkiminen (kappale 3), nauru (kappale 7), kummittelu (kappale 9)
* Erikoistehostemies – saksofoni (kappale 71), ksylofoni (kappale 12)
* Hepa Halme – huilusoolo (kappale 6)

### Tuotanto
* Janne Haavisto – tuottaja, äänittäjä, miksaaja

## Lähteet
* Discogs
* Finnmusic
Tapani Mäki

**Tapani Mäki** (s. 1968 Janakkala) on Jyväskylän kaupunginvaltuuston Kristillisdemokraattien valtuustoryhmän jäsen. Lisäksi hän on Jyväskylän kaupungin tarkastuslautakunnan ja Jyväskylän Paviljonkisäätiön hallituksen jäsen sekä nimetty kiinteistötoimitusten uskotuksi mieheksi. 
 
Valtuustokaudella 2012–2017 Tapani Mäki oli Jyväskylän kaupunginhallituksen jäsen. Hän on ollut jäsenenä myös Keski-Suomen sairaanhoitopiirin tarkastuslautakunnassa sekä Sisä-Suomen poliisilaitoksen ja veteraaniasiain neuvottelukunnissa.

Mäki työskenteli politiikan saralla eduskunta-avustajana. Hän toimi ensin talousneuvos Kauko Tuupaisen avustajana, minkä jälkeen hänet valittiin Perussuomalaisten eduskuntaryhmän puheenjohtajana toimineen Toimi Kankaanniemen avustajaksi. Aiemmin Mäki on toiminut turvallisuusalalla muun muassa poliisihallinnon, pelastusalan ja yksityisen turvallisuusalan eri tehtävissä. Hän kuuluu Suomen Poliisijärjestöjen Liittoon. 

Mäki on toiminut aikaisemmin Perussuomalaisten Keski-Suomen piiri ry:n sekä Jyväskylän Perussuomalaisten puheenjohtajana. Poliittisena vaikuttajana hänet tunnetaan muun muassa työntekijöiden puolestapuhujana ja maanhanmuuttokriittisyydestä. Erityisen tärkeää hänelle ovat yleinen turvallisuus sekä köyhien, sairaiden, lasten, eläkeläisten ja sotaveteraanien asiat.

Mäki erosi Perussuomalaisista heinäkuussa 2023 ja liittyi Kristillisdemokraattien jäseneksi. Mäen mukaan syy puolueen vaihtamiselle oli Perussuomalaisten politiikan muuttuminen oikeistolaisemmaksi ja puolueen jäsenten kytkökset äärioikeistoon.

## Lähteet

## Aiheesta muualla
* Tapani Mäki ei lähde ehdolle eduskuntaan *Keskisuomalainen*. 8.1.2015.
* Toimi Kankaanniemi valitsi eduskunta-avustajansa 27.5.2015.
* Keski-Suomen perussuomalaiset: Pikakäännytys Ruotsista tuleville turvapaikanhakijoille *Keskisuomalainen*. 15.11.2015.
* Anarkistit mukana poliisien mielenosoituksessa Helsingissä  *Ilta-Sanomat*. 19.11.2014.
Jan Olde Riekerink

**Jan Olde Riekerink** (s. 22. helmikuuta 1963) on alankomaalainen jalkapallovalmentaja ja entinen pelaaja. 

## Ura

Olde Riekerink pelasi urallaan Eredivisiessä Sparta Rotterdamin paidassa 70 liigaottelua. Hän edusti myös FC Dordrechtia kaudella 1990/91 ja SC Telstaria 1991–1993 Eerste Divisiessä.

Olde Riekerink opiskeli pelaajauransa aikaan liikuntakasvatusta ja on pelaajauransa jälkeen suorittanut UEFA:n ammattilaisvalmentajan lisenssin. Hän aloitti valmennusuransa AFC Ajaxin organisaatiossa vuonna 1995 juniorivalmentajana. Hän työskenteli eri ikäluokkien joukkueiden valmentajana kesään 2002 saakka. Päävalmentajadebyyttinsä aikuisten tasolla Riekerink teki heinäkuussa 2002, kun hänestä tuli KAA Gentin päävalmentaja. Olde Riekerink luotsasi seuran Belgian liigan kahdeksanneksi kaudella 2002/03. Tammikuussa 2004 hän siirtyi Gentistä FC Emmenin päävalmentajaksi. Joukkue sijoittui hänen alaisuudessaan Eerste Divisiessä  vasta sijalle 18 ja kesällä 2005 hän jätti seuran.

Olde Riekerinkin valmennusura jatkui vuonna 2005 Co Adriaansen apuvalmentajana FC Portossa ja kaudella 2006/07 FK Metalurh Donetskissa. Kesällä 2007 hän palasi Ajaxin organisaatioon juniorivalmennuksen koordinaattoriksi. Elokuussa 2011 Olde Riekerink siirtyi Kiinan jalkapalloliiton palvelukseen. Hän työskenteli nuorten valmennuksen koordinaattorina sekä U19- ja U16-joukkueiden valmentajana.

Maaliskuussa 2016 Olde Riekerinkistä tuli Galatasarayn päävalmentaja loppukauden kattavalla sopimuksella. Olde Riekrinkin johdolla Galatasaray sijoittui Turkin Superliigassa lopulta kuudenneksi. Vaikean kauden pelasti kolmas perättäinen Turkin cupin mestaruus, joka varmistui Galatasarayn kaadettua Fenerbahçen finaalissa 1–0. Riekerink jatkoi Galatasarayn peräsimessä kaudelle 2016/17. Joukkue pelasi tasaisen varmasti Turkin liigan kärjen tuntumassa, muttei pystynyt nousemaan sarjan kärkisijalle. Kun joukkue helmikuussa 2017 hävisi yllättäen sarjan häntäpään Kayserisporille 0–1 ja ero sarjakärkeen kasvoi viiteen pisteeseen, seurajohto erotti Riekerinkin.

Toukokuussa 2018 Riekerink allekirjoitti valmennussopimuksen Eredivisie-seura SC Heerenveenin kanssa. Hän sai potkut tehtävästään huhtikuussa 2019 Heerenveenin jäätyä europelipudotuspelien ulkopuolelle.

Marraskuussa 2019 Riekerinkistä tuli Cape Town Cityn päävalmentaja.Cape Town City announce Riekerink as new head coach Riekerink luotsasi seuraa kaksi kautta Etelä-Afrikan pääsarjassa, kunnes jätti tehtävänsä toukokuussa 2021.CT City make decision on Riekerink 

## Meriitit

* Turkin cup: 2016

## Lähteet
Steve McNair

**Stephen LaTreal ”Steve” McNair** (14. helmikuuta 1973 Mount Olive, Mississippi – 4. heinäkuuta 2009 Nashville, Tennessee) oli yhdysvaltalainen amerikkalaisen jalkapallon pelaaja, pelipaikaltaan pelinrakentaja.

## NFL-ura
McNair oli kolmas varaus vuoden 1995 . Hänestä tuli tuolloin historian korkeimmalla varattu afroamerikkalainen pelinrakentaja. Hän pelasi nykyisessä Tennessee Titansin organisaatiossa jo Houstonissa, ja edusti seuraa lopulta 11 vuoden ajan.

Ennen kautta 2006 McNair kaupattiin Baltimore Ravensiin, ja pelasi joukkueessa kahden kauden ajan. Hän ilmoitti lopettamisestaan huhtikuussa 2008.

McNair valittiin urallaan neljästi NFL:n tähdistöotteluun Pro Bowliin, ja kaudella 2003 koko sarjan arvokkaimmaksi pelaajaksi.

## Kuolema
McNair ja hänen rakastajattarensa Sahel Kazemi löydettiin kuolleina 4. heinäkuuta 2009 vuokra-asunnosta Nashvillen keskustassa. Kazemi oli ampunut ensin McNairin, ja tappanut tämän jälkeen itsensä.

## Lähteet
Emanuele Del Vecchio

**Emanuele Del Vecchio**, joka käytti pelaajanimenään sukunimeään **Del Vecchio** (24. syyskuuta 1934 São Vicente, São Paulo &ndash; 7. lokakuuta 1995 Santos, São Paulo) oli brasilialainen maajoukkuetason jalkapalloilija, pelipaikaltaan hyökkääjä.

## Peliura
### Seurajoukkue
Del Vecchio aloitti uransa jalkapalloilijana vuonna 1954 Santosissa, jossa voitti Campeonato Paulistan vuosina 1955 ja 1956. Vuonna 1955 hän oli turnauksen paras maalintekijä 23 maalillaan. Sen jälkeen Del Vecchio siirtyi Italiaan, missä hän teki Veronassa pelaamissaan 27 Serie A -ottelussa 13 maalia. Tämän jälkeen Del Vecchio pelasi Napolissa 68 ottelua, joissa teki 27 maalia ennen kuin siirtyi Padovaan, missä teki 21 ottelussa kahdeksan maalia. Liityttyään Milaniin hän teki yhdeksässä ottelussa kolme maalia kaudella 1961–1962 seuran voittaessa maansa mestaruuden. Del Vecchio palasi vuonna 1962 Padovaan, missä pelasi neljä ottelua ennen siirtymistään Argentiinan liigaan. Siellä hän pelasi Boca Juniorsissa kuusi ottelua, joissa teki kolme maalia. Uransa loppupuolella hän palasi kotimaahansa, missä pelasi São Paulossa, Bangussa ja Atlético Paranaensessa ennen lopettamistaan.

### Maajoukkue
Del Vecchio pelasi vuosina 1956–1957 Brasilian jalkapallomaajoukkueessa yhdeksän ottelua, joissa teki yhden maalin. Joukossa oli neljä ottelua, jotka hän pelasi Etelä-Amerikan-mestaruusturnauksessa vuonna 1956. Ensimmäisen varsinaisen maaottelunsa Del Vecchio pelasi 24. tammikuuta 1956 Chileä vastaan. Puolivirallisesti hän oli tosin edustanut maataan jo vuoden 1955 Roca Cupissa. Maajoukkueuransa ainoaksi jääneen maalin hän teki 16. kesäkuuta 1957 ottelussa Portugalia vastaan. Viimeisen maaottelunsa Del Vecchio pelasi 10. heinäkuuta 1957 Argentiinaa vastaan.

## Lähteet
Grenoble École de Management

**Grenoble École de Management** on eurooppalainen kauppakorkeakoulu, joka toimii Grenoblessa ja Pariisissa. 

Kauppakorkeakolu perustettiin Ranskassa vuonna 1984 ja on yksi grandes écoles yliopistoista. GEM tarjoaa niin kandidaatti-, maisteri-, kuin tohtoritason koulutusta.

Vuonna 2015 GEM oli kahdeskymmenes Financial Timesin Euroopan kauppakorkeakoulujen rankinglistalla. GEM MBA ohjelma löytyy globaalin vertailun sijalta 94.

Koululla on kansainvälinen kolmoisakkreditointi (AMBA, EQUIS ja AACSB).

## Sijoitukset kansainvälisissä tilastoissa

## Lähteet

## Aiheesta muualla
*Virallinen kotisivu
Jincheng

**Jincheng** () on prefektuuritason kaupunki Kiinan Shanxin maakunnan kaakkoisosassa. Kaupungin pinta-ala on 9&nbsp;484 neliökilometriä ja väkiluku noin 2,28 miljoonaa (vuonna 2010). Kaupungin keskusta sijaitsee linnuntietä noin 270 kilometriä maakunnan pääkaupunki Taiyuanista eteläkaakkoon.

Kaupunki rajoittuu pohjoisessa Linfenin ja Changzhin, idässä Xinxiangin, kaakossa Jiaozuon ja lännessä Yunchengin prefektuuritason kaupunkeihin. Etelässä naapurina on Jiyuanin piirikuntatason kaupunki, jolla on aliprefektuurin status.

## Hallinnollinen jako
Piirikuntatasolla kaupunki jaetaan yhteen kaupunkipiiriin, yhteen piirikuntatason kaupunkiin ja neljään piirikuntaan.

## Talous
Jinchengissä on huomattavaa mineraalivarantoa, erityisesti kivihiilivarantoa. Kivihiilit ovat pääosin antrasiitteja, jotka ovat hyviä laatuisia kivihiilejä. Antrasiittivaranto Jinchengissä muodostaa yli puolet siitä Shanxin maakunnassa ja neljäsosaa siitä koko Kiinassa.

## Galleria

Kuva:Haihui Temple (Shanxi).JPG|Haihui-temppeli Yangchengin piirikunnassa.
Kuva:Guoyucun - Tangdi miao 1.JPG|Temppeli Shang-dynastian ensimmäiselle keisarille, Guoyun kylässä, Yangchengin piirikunnassa.
Kuva:Huangcheng Xiangfu 2.JPG|*Huangcheng xiangfu*, 1600-luvulla rakennetut asuintalot Yangchengin piirikunnassa.
Kuva:定林寺.JPG|Dinglin-temppeli Gaopingin kaupungissa.


## Lähteet

## Aiheesta muualla

* Travelchinaguide.com: Jincheng Travel Guide
Santanen

**Santanen** on suomalainen sukunimi. Se on nuorehko länsisuomalainen sukunimi, joka on johdettu liittämällä vanhojen itäsuomalaisten sukunimien mallista omaksuttu johdin -*nen* luontoaiheiseen sanaan, joka on osassa tapauksista saatu asuinpaikan nimestä. (vrt. esim. Virtanen, Mäkinen ja Nieminen).

## Tunnettuja nimenkantajia
*Ari Santanen (s. 1969), jääkiekkoilija
*Arja Puikkonen (o.s. *Santanen*, s. 1948), kirjailija 
*Casper Santanen (s. 1987), jääkiekkoilija
*Eino Santanen (s. 1975), runoilija
*Juho Santanen (s. 1985), jääkiekkoilija
*Jukka Santanen (1927–2010), taikuri

## Fiktiivisiä nimenkantajia
*The Joulukalenterin maanviljelijä Olli Santanen ja hänen emäntänsä Kerttu Santanen.

## Lähteet
Amstel Gold Race 2016

**Amstel Gold Race 2016** oli järjestyksessään 51. maantiepyöräilyn Amstel Gold Race -kilpailu. Se käytiin 248,7&nbsp;kilometrin reitillä Maastrichtista Berg en Terblijtiin 17. huhtikuuta 2016. Kilpailureitillä oli 34 nousua, joista Cauberg noustiin neljä kertaa. Viimeisen kerran sen huippu saavutettiin 1,8 kilometriä ennen maalia.

Enrico Gasparotto voitti kilpailun kukistettuaan kahden miehen loppukirissä Michael Valgrenin. He olivat karanneet pääjoukolta Caubergia viimeisen kerran noustaessa, heti irtiotossa olleen Tim Wellensin tavoitettuaan. Sonny Colbrelli sijoittui kolmanneksi.

## Tulokset
Lähteet: Velonews, Pro Cycling Stats

## Osallistuneet joukkueet
Kilpailussa olivat mukana seuraavat joukkueet:
*UCI World Tour -tallit: Ag2r-La Mondiale, Astana Team, BMC Racing Team, Cannondale Pro Team, Dimension Data, Etixx-Quick Step, FDJ, Team Giant-Alpecin, IAM Cycling, Katjuša, Lampre-Merida, Team LottoNL-Jumbo, Lotto Soudal, Movistar Team, Orica-GreenEDGE, Team Sky, Tinkoff, Trek-Segafredo
*UCI Professional Continental -tason tallit: Bardiani-CSF, CCC–Sprandi–Polkowice, Direct Énergie, Nippo - Vini Fantini, Roompot - Oranje Peloton, Topsport Vlaanderen – Baloise, Wanty - Groupe Gobert

## Lähteet
D. J. Richardson

**Dietrich James ”D. J.” Richardson** (s. 11. helmikuuta 1991 Peoria, Illinois) on yhdysvaltalainen koripalloilija, pelipaikaltaan heittävä takamies. Illinois'n yliopistossa pelannut Richardson on pelannut ammattilaisena Suomen, Belgian ja Itävallan pääsarjoissa. Kaudella 2015–2016 Richardson voitti Suomen mestaruuden, ja hänet valittiin kauden parhaaksi ulkomaalaispelaajaksi sekä kauden SM-finaalien arvokkaimmaksi pelaajaksi.

## Pelaajaura

Richardson pelasi vuodet 2009–2013 Illinois'n yliopiston joukkueessa. Yliopiston jälkeen häntä ei varattu . Richardson harjoitteli syksyllä 2013 NBA-joukkue Utah Jazzin kanssa mutta ei saanut sopimusta. Hän siirtyi eurooppalaisille ammattilaskentille Itävaltaan, UBC Güssing Knightsiin, missä hän pelasi syyskauden ajan. Tammikuussa 2014 Richardson siirtyi Venezuelan pääsarjaan, mutta hän loukkasi nilkkansa maahan saapumistaan seuranneena päivänä eikä pelannut sarjassa yhtään ottelua.

Heinäkuussa 2014 Richardson teki sopimuksen Suomen pääsarjassa pelanneen Korikobrien kanssa. Hän pelasi Korikobrissa tammikuun alkuun asti 16,4 pisteen, 4,0 levypallon ja 1,8 korisyötön keskiarvoilla tehden parhaimmillaan 30 pistettä yksittäisessä ottelussa. Helmikuussa Richardson siirtyi saman sarjan Kouvoihin, joka palkkasi Richardsonin pääasiassa varmistukseksi loukkaantumisten varalta. Richardson pelasi Kouvoissa viidessä runkosarja- ja kolmessa pudotuspeliottelussa, mutta joukkueen kausi päättyi tappioon puolivälierissä. Richardson oli Korisliigan runkosarjan toiseksi tarkin kolmen pisteen heittojen heittäjä 42,4 prosentin keskiarvollaan.

Richardson teki Kouvojen kanssa yksivuotisen jatkosopimuksen kesäkuussa 2015. Hän pelasi Kouvoissa runkosarjan 15,7 pisteen ja 3,5 levypallon ottelukohtaisilla keskiarvoilla. Kouvot sijoittui runkosarjassa kolmanneksi ja voitti puolivälierissä Salon Vilppaan ottelusarjan ratkaisseen viidennen ottelun viime sekuntien korilla. Ensimmäisessä välieräottelussa BC Nokiaa vastaan Richardson heitti uuden piste-ennätyksensä Korisliigassa, 31 pistettä. Loppuotteluissa Kouvot kohtasi Tampereen Pyrinnön, jonka se voitti 4–1-otteluvoitoin. SM-kultamitalisti Richardson valittiin kauden päätteeksi vuoden ulkomaalaisvahvistukseksi ja SM-finaalien parhaaksi pelaajaksi.

Kesäkuussa 2016 Richardson teki sopimuksen belgialaisen pääsarjajoukkue Spirou Charleroin kanssa.

## Pelityyli ja ominaisuudet

Valmentaja Jyri Lehtonen on kuvaillut Richardsonia erinomaiseksi heittäjäksi.

## Saavutuksia
* Korisliigan vuoden ulkomaalaisvahvistus 2016
* Korisliigan SM-finaalien paras pelaaja 2016
* Suomen mestaruus 2016

## Lähteet
* D.J. Richardson  Suomen Koripalloliitto
* D.J. Richardson Stats College Basketball at Sports-Reference.com 
* Profiili Illinois Athletics 

### Viitteet
Darrent Williams

**Darrent Demarcus Williams** (27. syyskuuta 1982 Fort Worth, Texas – 1. tammikuuta 2007 Denver, Colorado) oli yhdysvaltalainen amerikkalaisen jalkapallon pelaaja, pelipaikaltaan kulmapuolustaja.

Williams pelasi Denver Broncosissa 27 NFL-ottelua kausilla 2005 ja 2006.

## Kuolema
Williams kuoli drive-by -ampumavälikohtauksessa uudenvuodenpäivänä 2007. Crips-katujengin jäsen Willie D. Clark tunnusti murhan vuonna 2008, ja hänet tuomittiin elinkautiseen vankeusrangaistukseen huhtikuussa 2010.

## Lähteet
Ron Bonham

**Ronald D. ”Ron” Bonham** (31. toukokuuta 1942 Muncie, Indiana – 16. huhtikuuta 2016) oli yhdysvaltalainen koripalloilija. Bonham pelasi NBA:ssa kaksi kautta ja ABA:ssa yhden kauden. Hän voitti kummallakin NBA-kaudella Boston Celticsissä sarjan mestaruuden.

Cincinnatin yliopistossa pelannut Bonham varattiin NBA:han 16. vuorolla . Hän edusti seuraavat kaksi kautta varauksen tehnyttä Boston Celticsiä ja voitti kummallakin kaudella NBA:n mestaruuden. Kummallakin kaudella Bonhamin Celticsiä vastaan loppuotteluissa pelasi Los Angeles Lakers. Kaudella 1967–1968 Bonham edusti ABA-joukkue Indiana Pacersia.

Urallaan myös Yhdysvaltain yliopistomestaruuden vuonna 1962 voittanut Bonham kuoli 73-vuotiaana 16. huhtikuuta 2016.

## Lähteet
* Ron Bonham NBA & ABA Stats Basketball-Reference.com 

### Viitteet
Dietyyliatsodikarboksylaatti

**Dietyyliatsodikarboksylaatti** eli **DEAD** tai **DAD** (C6H10N2O4) on atsoestereihin kuuluva orgaaninen yhdiste. Yhdistettä käytetään orgaanisen kemian synteeseissä.

## Ominaisuudet
Dietyyliatsodikarboksylaatti on huoneenlämpötilassa keltaista tai oranssia nestettä. Yhdiste on hyvin reaktiivista ja on taipuvainen räjähtämään kuumennettaessa. Yhdiste liukenee moniin orgaanisiin liuottimiin kuten dietyylieetteriin, dikloorimetaaniin ja tolueeniin. Yhdiste on hapetin. Dietyyliatsodikarboksylaatilla esiintyy cis-trans-isomeriaa ja trans-isomeeri on termodynaamisesti stabiilimpi ja siten tasapainotilassa vallitseva muoto.

## Valmistus ja käyttö
Dietyyliatsodikarboksylaattia voidaan valmistaa etyyliklooriformiaatin ja hydratsiinin välisellä reaktiolla. Reaktiossa muodostuu dietyylihydratsodikarboksylaattia, joka voidaan hapettaa dietyyliatsodikarboksylaatiksi.
:

Erityisesti dietyyliatsodikarboksylaattia käytetään reagenssina yhdessä trifenyylifosfiinin kanssa niin kutsutussa Mitsunobu-reaktiossa. Sitä voidaan käyttää myös hapettimena, amiinien, dienofiilinä atsa-Diels–Alder-reaktioissa ja enofiilina eenireaktioissa. Tioureat reagoivat dietyyliatsodikarboksylaatin ja trifenyylifosfiinin kanssa muodostaen karbodi-imidejä.

## Lähteet
La Flèche Wallonne 2016

**La Flèche Wallonne 2016** oli järjestyksessään 80. maantiepyöräilyn La Flèche Wallonne -kilpailu. Se käytiin 196 kilometrin reitillä Marche-en-Fammene – Mur de Huy 20. huhtikuuta 2016. Kilpailu kuului UCI World Touriin.

Alejandro Valverde voitti kilpailun ennätyksellisesti neljännen kerran. Hän aloitti loppukirinsä vasta sata metriä ennen maalia eikä Julian Alaphilippe kyennyt vastaamaan hänen kiriinsä. Daniel Martin sijoittui kolmanneksi.

## Tulokset
Lähteet: Pro Cycling Stats, Velonews

## Osallistuneet joukkueet
Kilpailussa olivat mukana seuraavat joukkueet:
*UCI World Tour -tallit: Ag2r-La Mondiale, Astana Team, BMC Racing Team, Cannondale Pro Team, Dimension Data, Etixx-Quick Step, FDJ, Team Giant-Alpecin, IAM Cycling, Katjuša, Lampre-Merida, Team LottoNL-Jumbo, Lotto Soudal, Movistar Team, Orica-GreenEDGE, Team Sky, Tinkoff, Trek-Segafredo
*UCI Professional Continental -tason tallit: Cofidis, Delko–Marseille Provence KTM, Fortuneo - Vital Concept, Roompot - Oranje Peloton, Stölting Service Group, Topsport Vlaanderen – Baloise, Wanty - Groupe Gobert

## Lähteet
Michael Valgren

**Michael Valgren Andersen** (s. 7. helmikuuta 1992 Kööpenhamina) on tanskalainen maantiepyöräilijä. Hän aloitti ammattilaisuransa Tinkoff-tallissa,  jota edusti vuodet 2014–2016. Kausilla 2017−2018 hän ajoi Astana Teamissa, vuosina 2019–2020 Dimension Data / NTT Pro Cycling -joukkueessa ja vuodesta 2021 lähtien EF Education -tallissa.

Valgren voitti maantieajon Tanskan-mestaruuden 2014. Hän voitti samana vuonna Tanskan ympäriajon kokonaiskilpailun 15 sekunnin erolla Lars Bakiin. Hän sijoittui toiseksi Amstel Gold Racessa 2016 hävittyään kahden miehen loppukirissä Enrico Gasparottolle. Hän voitti samana vuonna Tanskan ympäriajon kymmenen sekunnin erolla Magnus Cort Nielseniin.

Valgren voitti vuonna 2018 Omloop Het Nieuwsblad-kilpailun 12 sekunnin erolla Łukasz Wiśniowskiin. Hän voitti samana keväänä Amstel Gold Racen kukistettuaan loppukirissä Roman Kreuzigerin. Hän saavutti maantieajon MM-pronssia Flanderissa 2021.

Valgren sai lantio- ja lonkkavammoja La Route d'Occitanie -kilpailussa kesäkuussa 2022 ja oli loppukauden sivussa kilpailuista. Seuraavalla kaudella hän kuului EF Education -tallin kehitysryhmään.

## Saavutuksia
Lähteet: Pro Cycling Stats, Cycling Archives

;2009   
:GP Général Patton (juniorikilpailu), 1. etapin voitto
:Giro della Lunigiana (juniorikilpailu), 1. etapin voitto
;2010
:Nuorten olympialaiset, aika-ajossa pronssia
;2012
:Liège−Bastogne−Liège, alle 23-v. kilpailun voitto
;2013
:Liège−Bastogne−Liège, alle 23-v. kilpailun voitto
:Flèche du Sud, kokonaiskilpailun, nuorten kilpailun ja 3. etapin voitto
:Tour de l'Avenir, 3. etapin voitto
;2014
:Dunkerquen neljän päivän ajo, kokonaiskilpailussa kolmas
:Maantieajon Tanskan-mestaruus
:Tanskan ympäriajo, kokonaiskilpailun ja nuorten kilpailun voitto
;2015
:Dubai Tour, nuorten kilpailun voitto
;2016
:Amstel Gold Race, toinen
:Tanskan ympäriajo, kokonaiskilpailun ja 3. etapin voitto
;2017
:E3 Harelbeke, kuudes
:BinckBank Tour, kokonaiskilpailussa kuudes
:Tanskan ympäriajo, kokonaiskilpailussa toinen
;2018
:Omloop Het Nieuwsblad, voitto
:Flanderin ympäriajo, neljäs
:Amstel Gold Race, voitto
:Bretagne Classic Ouest-France, toinen
:MM-kilpailut, maantieajossa seitsemäs
;2019
:Bretagne Classic Ouest-France, neljäs
:Grand Prix Cycliste de Montréal, viides
:MM-kilpailut, maantieajossa kuudes
;2020
:MM-kilpailut, maantieajossa 11:s
;2021
:Giro della Toscana, voitto
:Coppa Sabatini, voitto
:MM-kilpailut, maantieajossa pronssia
;2024
:Italian ympäriajo, 5. etapilla toinen
;2026
:Tirreno–Adriatico, 5. etapin voitto

## Lähteet